detonerende lunte
Store norske leksikon,Teknologi og industri,Bygg og anlegg,Sprenging og sprengstoff
Detonerende lunte var opprinnelig trinol (TNT) fylt i et tynt blyrør. Moderne detonerende lunter er bygd opp med en kjerne av pentritt (PETN) omhyllet av cellofan eller papir, holdt sammen med en tekstilspinning. Ytterst er det lagt på en beskyttende strømpe av plast. Lunten er smidig (med pentrittlunte kan man slå knuter), og den kan kappes med saks eller kniv. Detonerende lunte initieres ved hjelp av tennhette. Med 10 gram pentritt per løpemeter blir detonasjonshastigheten 7000 meter per sekund.
Detonerende lunte kan brukes som eget sprengningsmiddel, men erstatter vanligvis elektrisk initiering der det kan være fare for utidig tenning (for eksempel ved elektriske anlegg eller i tordenvær). En knute på lunten er nok til å innlede detonasjon i hovedsprengstoffet. Ved å lage forgreninger på lunten kan flere ladninger detoneres samtidig (salveskyting). Ladningene kan gå av i rekkefølge dersom det kobles inn forsinkerelementer i lunten. Les mer i Store norske leksikon sprengstoff svartkruttlunte sprengning